***Phantasmagoria*** er et dataspill for PC utgitt i 1995 av Sierra On-Line. Spillet er skrevet og utviklet av Roberta Williams, og er et av de første spillene som kun bruker videosekvenser spilt inn med levende skuespillere. *Phantasmagoria* er et eventyrspill der spillfiguren styres med pek-og-klikk. Handlingen og innholdet har klare paralleller til filmsjangrene grøsser og skrekk - og litt splatter. Spillet kostet fire millioner amerikanske dollar å utvikle, og det tok to år å ferdigstille det. Til sammen inneholder spillet to timer med filmopptak, og innholdet er fordelt på syv CD-er. På grunn av spillets sterke voldsscener kan spilleren velge å spille en «sensurert versjon» der de mest brutale detaljene ikke blir vist.

Handling
--------

Spillet forteller historien sett fra den fiktive novelle-forfatteren Adrienne Delaneys perspektiv. Hun og hennes mann Don Gordon - som er fotograf - har akkurat kjøpt en avsidesliggende herregård på en øy på kysten av New England. Herregården ble bygd på 1800-tallet av magikeren Zoltan «Carno» Carnovasch, hvis fem koner alle døde på mystisk vis her. Adrienne begynner å få grusomme mareritt like etter innflyttingen, og hører etter hvert musikk og får syner av kvinner som blir myrdet. Det viser seg at huset er hjemsøkt, og at den tidligere eieren Carno har drevet med svart magi og har manet frem en demon.

Mottakelse
----------

Emballasje
*Phantasmagoria* ble Sierra On-Lines bestselgende og mest innbringende spill til da, og solgte over 300 000 eksemplarer den første uken etter lansering (i USA). Inntektene på spillet var 12 millioner amerikanske dollar. Kritikkene var blandede og sprikte mellom dårlige til svært gode. Spillet fikk «Golden Triad Award» fra *Computer Game Review* og en «Editor's Choice Award» fra *PC Gamer*. Games Magazine kåret *Phantasmagoria* til årets eventyrspill (1995), mens *Windows Magazine* kåret det til månedens spill i desember 1995. Spillet var også et av tre nominerte spill til *PC Computing*s «Game of the Year». Per 2018 er spillet fortsatt tilgjengelig på nett - 23 år etter lanseringen, via GOG og Steam.

### Kontrovers

CompUSA - en av USAs største elektronikkjeder på den tiden - nektet å selge spillet på grunn av både seksuell vold og blodige voldsscener. Av samme grunn ble spillet forbudt i Australia.

Oppfølgere
----------

I 1996 ga Sierra ut en oppfølger - *Phantasmagoria: A Puzzle of Flesh*. Roberta Williams som sto bak det opprinnelige spillet, var ikke involvert i oppfølgeren, og det nådde aldri opp mot det første spillets suksess. Det forelå også planer om en tredje utgave av *Phantasmagoria*, men planene ble aldri realisert.

Filmatisering
-------------

I 2013 kunngjorde det Los Angeles-baserte produksjonsselskapet Black Castle Productions at de hadde til hensikt å lage en lavbudsjett spillefilm basert på *Phantasmagoria*. Arbeidstittelen er *Phantasmagoria: The Movie*. Per 2022 er filmens rollebesetning klar, men status er «Pre-production». Status på prosjektet er per 2022 ukjent.

Referanser
----------

1. ↑   GOG.com[Hentet fra Wikidata]
2. ↑  Business Wire (arkivert kopi hos the Free Library): Sierra's Phantasmagoria tops charts and rakes in year-end awards. (publisert 17. november 1995) Arkivert 9. november 2017 hos Wayback Machine. Besøkt 18. oktober 2018
3. ↑  Good Old Games (gog.com): Phantasmagoria Besøkt 18. oktober 2018
4. ↑  Steam: Phantasmagoria on Steam Besøkt 18. oktober 2018
5. ↑  The Seattle Times: Phantasmagoria' Banned Due To Game's Violence (publisert 17. september 1995)  Besøkt 18. oktober 2018
6. ↑  ShortList: A Brief History Of Banned Video Games (publisert 10. februar 2015) Besøkt 18. oktober 2018
7. ↑  Horror Society: Black Castle Productions First Feature Phantasmagoria: The Movie (publisert 26. juli 2013) Besøkt 18. oktober 2018
8. ↑  IMDb: Phantasmagoria: The Movie Besøkt 18. oktober 2018
9. ↑  Black Castle Productions: Phantasmagoria: The Movie Besøkt 18. oktober 2018

Eksterne lenker
---------------

* (en) *Phantasmagoria* på Steam Rediger på Wikidata

* (en) *Phantasmagoria* på GOG.com Rediger på Wikidata

* (en) *Phantasmagoria* hos MobyGames Rediger på Wikidata

* (en) *Phantasmagoria* hos MobyGames Rediger på Wikidata

* (en) *Phantasmagoria* på Internet Movie Database Rediger på Wikidata

* (en) *Phantasmagoria* hos Internet Game Database Rediger på Wikidata

* (en) *Phantasmagoria* hos GameFAQs Rediger på Wikidata

* (en) *Phantasmagoria* hos GameFAQs Rediger på Wikidata
* Adventure Classic Gaming: Phantasmagoria (først publisert 26. april 1996)

Portal: Videospill

|  |  |
| --- | --- |
| Oppslagsverk/autoritetsdata | VIAF **·** VIAF **·** LCCN **·** BNF **·** BNF (data)
 |